擬古  其一
作者：蘇泂
朝代：宋

paragraphs: 煌煌庭中菊，秋後各已花。
玄霜下蒼葉，憔悴同凡葩。
采之或傷生，不采謂我遐。
貴賤詎不然，無已安其家。
蕭條陶彭澤，歸去隨風沙。
自古有如此，我何良歎嗟。
季倫昔富貴，舉國稱石家。
千金買綠珠，歌舞笑春華。
醉歸擊珊瑚，恨不窮驕奢。
黄塵洛陽起，里第生桑麻。
仲尼卒旅人，歷聘空摧車。
古來竟何爲，不見東門瓜。